सवा रुपए किलो से लेकर भाव 440 रुपए किलो तक पहुंचे, विदेशी भी मुरीद
Madhya Pradesh Zayka Special Story. Jabalpur Khoya Jalebi. मध्यप्रदेश का जबलपुर। यहां भेड़ाघाट स्थित संगमरमरी चट्टानों को देखने देश-विदेश से पर्यटक आते हैं। भेड़ाघाट तो दुनिया में प्रसिद्ध है ही। यहां की एक और चीज लोगों को दीवाना बना देती है
मध्यप्रदेश का जबलपुर। यहां भेड़ाघाट स्थित संगमरमरी चट्टानों को देखने देश-विदेश से पर्यटक आते हैं। भेड़ाघाट तो दुनिया में प्रसिद्ध है ही। यहां की एक और चीज लोगों को दीवाना बना देती है। वह है बड़कुल की मावा जलेबी। जबलपुर के कमानिया गेट के पास 'बड़कुल की जलेबी' पिछले 134 साल से भी ज्यादा समय से लाेगाें का मुंह मीठा कराती आ रही है। गरमा-गरम जलेबी के शौकीन यहां सुबह से ही आ जाते हैं। यहां की जलेबी के मुरीद प्रदेश, देश से लेकर विदेशों तक हैं। जिसने भी एक बार यहां की जलेबी का स्वाद चखा, वह मौका खोजता है कि जबलपुर से जलेबी कैसे मंगवाई जाए। यहां रहने वाले तो अपने गेस्ट को इसे गिफ्ट करते हैं। इसकी ख़ासियत है कि इसे लोग उपवास में भी खाते हैं।
दैनिक भास्कर 'जायका एमपी का' सीरीज में इस बार आपको बता रहा है जबलपुर की 'बड़कुल की जलेबी' के बारे में...
अब तीसरी पीढ़ी संभाल रही दुकान
दुकान संचालक मनीष बड़कुल बताते हैं कि हम मूलत: दमोह जिले के रहने वाले हैं। 1889 में हमारे दादा जी दमोह से जबलपुर आकर बस गए थे। तब आर्थिक हालत खराब थी। दादा जी ने जैसे-तैसे रुपए जोड़कर जलेबी बेचना शुरू किया। उस समय मावा जलेबी, जिसे तिखुर की जलेबी भी कहा जाता है, वह एक से सवा रुपए किलो बिका करती थी। आज इसकी कीमत 440 रुपए प्रति किलो है। जिस जगह पर यह दुकान है, यहां तब एक छोटा सा कच्चा मकान था। उसी कच्चे मकान से दुकान की शुरुआत हुई थी। 1916 में पिता जी मोतीलाल बड़कुल का जन्म हुआ। कम उम्र में ही पिता जी ने दुकान में दादा जी के साथ हाथ बंटाना शुरू कर दिया था।
16 साल की उम्र में पिता जी ने दुकान का काम संभाल लिया। पिता जी ने दुकान संभालते ही इसे बढ़ाने पर काम शुरू किया। हालांकि, दादा जी द्वारा दी गई जलेबी के स्वाद को उन्होंने बरकरार रखा। जलेबी के व्यवसाय ने जोर पकड़ा। जिले के साथ ही दूसरे जिलों तक जलेबी की चर्चा होने लगी। पिता जी की मेहनत से 1950 तक हमारी छोटी सी दुकान ब्रांड बन चुकी थी। हम भी 6 भाई हैं। 1999 में पिता मोतीलाल जी का निधन हो गया। इसके बाद मैंने और बड़े भाई चंद्रप्रकाश ने दुकान की जिम्मेदारी संभाली।
दादी के हाथों का चला जादू
मनीष ने बताया कि बड़कुल के मावा जलेबी की शुरुआत की बात करें, तो यह स्वाद देने में हमारी दादी राजरानी का योगदान रहा। दादी पाक कला में निपुण थीं। उनके बनाए तीन आइटम लोगों को खूब पसंद आते थे। इसमें सबसे खास थी मावा जलेबी। इसके अलावा सिंघाड़ा पाग और सिंघाड़ा सेव मूंगफली।
बड़कुल की जलेबी को उसकी क्वालिटी बनाती है खास
बड़कुल शॉप में घुसते ही काउंटर पर अलग-अलग प्रकार की कई मिठाइयां रखी दिख जाएंगी, लेकिन ग्राहकों की निगाह काउंटर पर जलेबी पर जाकर अटक जाती है। मावा जलेबी बनाने के लिए दुकान पर दो एक्सपर्ट कारीगर लगे हैं। इन कारीगरों के साथ दुकान मालिक भी जुटे रहते हैं। इनकी जलेबी को खास बनाती है, इसकी क्वालिटी। यहां शुद्ध मावे जलेबी तैयार होती है। मावा भी दुकान पर ही तैयार किया जाता है। बड़कुल की जलेबी के शौकीन पुराने ग्राहकों ने बताया कि मनीष और उनके बड़े भाई चंदप्रकाश के रूप में बड़कुल परिवार की तीसरी पीढ़ी दुकान के संचालन में जुटी है। दावा है कि यहां के मावा जलेबी की खासियत है कि यह 100% शुद्ध है। यह जलेबी 8 दिन भी रखी रहे, तो इसका टेस्ट जस का तस रहता है। ठंड में तो इसे एक महीने तक भी रख सकते हैं। इस दुकान पर प्रदेश के अलावा देश-विदेश से भी लोग आते हैं।
रोजाना लगती है, जलेबी खाने वालों की भीड़
मनीष कहते हैं- दुकान सुबह 7 बजे खुलती है। जलेबी तैयार होते-होते 11 बज जाते हैं, पर जलेबी के शौकीन काफी पहले आकर दुकान पर बैठ जाते हैं। हमारी जलेबी का स्वाद जबलपुर के अलावार आसपास के जिलों के लोगों को तो पसंद है ही। देश-विदेश से आने वाले भी इसे चखने आते हैं।
व्रत में भी खा सकते हैं
मावा जलेबी के शौकीन जगदीश जैन बताते हैं कि वह 30 साल से यहां नियमित जलेबी खाने आ रहा हूं। इसकी वजह यह है कि यहां की जलेबी मिलावटी नहीं होती है। यह फलाहारी होने से इसे व्रत में भी उपयोग में लिया जा सकता है। यहां की जलेबी लोग खरीदकर विदेशों तक लेकर जाते हैं।
अमित बताते हैं कि इनके यहां की जलेबी का टेस्ट ही अलग है। इंदौर-भोपाल के साथ ही कई जगह पर मैंने मावा जलेबी का स्वाद चखा है, लेकिन यहां का टेस्ट कहीं नहीं मिला। यही कारण है कि जबलपुर की मावा जलेबी, अमेरिका और जापान में रहने वाले लोगों को भी पसंद है।
ये भी पढ़ें...
चतरू के एक करोड़ के पेड़े खा जाते हैं हरदावाले
​​​​​​​मिठाई में पेड़े की बात निकले तो मथुरा का पेड़ा याद आता है। आज हम आपको एमपी के ऐसे पेड़े के बारे में बता रहे हैं, जिसे जिसने खाया वो कभी भुला न सका। ये है हरदा के चतरू का पेड़ा। ये पेड़ा जिसने एक बार खा लिया, वो बार-बार जाता है। हरदा नहीं, बल्कि दूसरे शहरों के लोग भी इसके दीवाने हैं। चतरू को इसकी रेसिपी उनके मामा ने सिखाई थी। इसके बाद मामा शहर चले गए। अब हरदा में चतरू के पेड़े की चार ब्रांच हैं। इनका सालाना कारोबार एक करोड़ रुपए का है। इसके अलावा प्रदेश के करीब 10 शहरों में उनके पेड़े बेचे जा रहे हैं। पूरी खबर पढ़ने के लिए यहां क्लिक करें...